Skokgranate nodig tydens betoging oor brandstofpryseDie verkeer vanmiddag op die N3. Foto: Twitter via @traffickzn. Polisie is Vrydag genoodsaak om skokgranate in die rigting van honderde Cosatu-lede af te vuur. Hulle was besig om die verkeer by die Marianhill-tolplaza te ontwrig tydens hul betoging teen die stygende brandstofprys. Lede van People Against Petrol and Paraffin Price Increases (Papppi) het saam met Cosatu betoog. Visvin Reddy, stigter van Papppi, het gesê die stygings is “belaglik en onmenslik”. Hy het bygevoeg hulle betoog vir die armes en dié sonder stemme. Betogers het teen die middag steeds by die plaza aangekom. Betogers het struggle-liedjies gesing en plakkate omhoog gehou wat ŉ beroep doen vir die staking van brandstofprysverhogings. Hulle het eers die pad na Durban versper en daarna die Pietermaritzburg/Johannesburg-pad. Dit is tóé dat polisie met skokgranate op die betogers losgebrand het. Edwin Mkhize, provinsiale sekretaris van Cosatu, het vir die betogers gesê hulle moenie ingee vir die dreigemente nie en “in hul lyne” bly. “Ons het ŉ reg om hier te wees, ons vra nie hul toestemming nie, ons hét toestemming om hier te wees. Ons gaan betoog en seker maak dít is ŉ suksesvolle aktiwiteit,” het Mkhize gesê. Die N3 is volgens hom gekies aangesien dit ŉ nasionale pad en die stygings in brandstofpryse ŉ “samelewings- en nasionale aangeleentheid” is. Cosatu eis onder meer dat die heffing op brandstof verlaag en die “rykes” swaarder belas word om die armes te subsidieer, asook dat die regering die nasionalisering van Sasol ondersoek.